ZAPISNIK

4. sjednice Vijeća Mjesnog odbora Kupinečki Kraljevec I.
30. rujna 2021. (četvrtak), 

s početkom u 20,00 sati
Nazočni članovi Vijeća: Žarko Vučak, Stjepan Barić, Lucija Josipović i Darko Pereković.
Nenazočni članovi Vijeća:Ivana Pogačić.

Zapisnik vodi: Lidija Špišić, stručni referent za rad tijela mjesne samouprave.

Ostali nazočni: I.Š.
Predsjedava Žarko Vučak, predsjednik Vijeća.

         Predsjednik pozdravlja nazočne, konstatira da je nazočno 4 od ukupno 5 članova Vijeća, što znači da Vijeće može pravovovaljano odlučivati te otvara 4. sjednicu Vijeća. 
      Predlaže da Vijeće započne s  radom te da se prije utvrđivanja dnevnog reda usvoji zapisnik 3. sjednice.

      Bez rasprave, jednoglasno (4 “za”), Vijeće prihvaća tekst zapisnika 3. sjednice.

      Predsjednik Vijeća konstatira da su svi članovi primili prijedlog dnevnog reda. Otvara raspravu.
      Obzirom da nema drugih prijedloga, daje prijedlog dnevnog reda na usvajanje.

      Vijeće jednoglasno (4 “za”) usvojilo 
dnevni red
1. Informacija s 1. sjednice Koordinacije predsjednika Vijeća Gradske četvrti Brezovica i 

    predsjednika vijeća mjesnih odbora 

2. Informacija o aktivnostima vezanim za uređenje Grančarske ulice i ulice Kraljevečki    

    brijegi u dijelu gdje je izvedena kanalizacija 

3. Informacija vezana za realizaciju Plana komunalnih aktivnosti Gradske četvrti 

    Brezovica u 2021.

4. Rasprava o prioritetima  Plan komunalnih aktivnosti Gradske četvrti Brezovica u 2022. 

5. Rasprava o prioritetima na području Mjesnog odbora Kupinečki Kraljevec I.  za 

    uvrštavanje u Program gradnje komunalne infrastrukture u 2022. 

6. Zaključak o potrebi izdavanja odobrenja  za obavljanje izvanrednih radova čišćenja 

    ulice Kraljevečki brijegi  (nacrt Zaključka u prilogu)

7. Prijedlog zaključka o prijedlogu uvrštavanja ulice Kraljevečki brijegi  u Program 

    redovnog čišćenja i pranja javno prometnih površina Grada Zagreba za 2022. godinu 

    (Nacrt zaključka u prilogu)

8.  Obavijesti, pitanja i prijedlozi

Ad 1)  Informacija s 1. sjednice Koordinacije predsjednika Vijeća Gradske četvrti 
           Brezovica i predsjednika vijeća mjesnih odbora 

           Predsjednik Vijeća, Žarko Vučak iznosi da je predsjednik Vijeća Gradske četvrti Brezovica 
informirao o smanjenju Proračuna Grada Zagreba u 2021. za 8%, stoga će se i Plan komunalnih aktivnosti Gradske četvrti Brezovica u 2021. morati uskladiti s time. Najavljeno je da će se iz Plana brisati sve akcije za koje treba raspisati javnu nabavu čime najviše gube oni mjesni odbori koji imaju više akcija takve vrste. Konkretno na području Mjesnog odbora Kupinečki Kraljevec I su dvije akcije, a jedna je u Plan uvrštena intervencijom bivše predsjednice Vijeća Gradske četvrti Brezovica, što su značajna sredstva te je mišljenja da nije u uredu da se neće mijenjati akcije za koje su sklopljeni ugovori sa Zagrebačkim cestama i Zrinjevcem. Iznio je svoje nezadovoljstvo, no  sjednica Koordinacije  je informativna i ne donosi odluke.
       Na pitanje Lucije Josipović, Žarko Vučak odgovara da je uobičajeno da se saziva jednom mjesečno, prije sjednice Vijeća Gradske.
Ad 2) Informacija o aktivnostima vezanim za uređenje Grančarske ulice i ulice Kraljevečki    

           brijegi u dijelu gdje je izvedena kanalizacija 

     Predsjednik Vijeća, Žarko Vučak informira članove Vijeća o aktivnostima vezanim za uređenje Grančarske ulice i ulice Kraljevečki brijegi u dijelu gdje je izgrađena kanalizacija, a koje su se obavljale u razdoblju između dviju sjednica. Pročelnica Gradskog ureda za mjesnu samoupravu na posljednjem sastanku održanom u Brezovici 21. rujna izjavila je da je izvijestila Gradonačelnika o problematici Grančarske i ulice Kraljevečki brijegi, te je on zadužio zamjenika Luku Korlaeta da s njom obiđe prometnicu. Nakon obilaska su utvrdili da nije ništa strašno, da je cesta prohodna, ali zamjenik Gradonačelnika upozorio je da se poštuje zahtjev iz točke 1. Zaključka Vijeća Mjesnog odbora, odn. da se u Program gradnje komunalne infrastrukture u 2022. uvrsti izradu tehničke dokumentacije i  izgradnju kolnika, oborinske odvodnje, pješačko-biciklističke staze i rasvjete na dijelu Grančarske ulice od VI odvojka do ulice Kraljevečki brijegi i izradu tehničke dokumentacije i izgradnju kolnika i oborinske odvodnje na dijelu ulice Kraljevečki brijegi, od Grančarske ulice do  raskrižja s ulicom Ograja.  Za navedeno je zadužena i Pročelnica Gradskog ureda za mjesnu samoupravu. Hitna sanacija će se izvršiti u dijelovima gdje je kolnik u najkritičnijem stanju iz sredstava Plana komunalnih aktivnosti Gradske četvrti Brezovica u 2021. i asfalterskog programa Mjesnog odbora Kupinečki Kraljevec I. Zagrebačke ceste izradit će troškovnik. Najkritičnija dionica je u ulici Kraljevečki brijegi, od I. do V. odvojka. Smatra da je Vijeće Mjesnog odbora svojom inicijativom značajno doprinjelo rješavanju ove problematike. Također upoznaje članove Vijeća da je bitno kad akcija uđe u Program gradnje da se inicira raspisivanje natječaja za projektiranje te da se izradi kvalitetan projekat. Dakle, bitan je i projektant.
Lucija Josipović navodi da u zapisniku gdje Pročelnica izjavljuje koji radovi će se uvrstiti u Program gradnje za 2022. nije navedena biciklistička staza te da je trebalo napisati prigovor na zapisnik.

Žarko Vučak navodi da je to vezano uz točku 5. dnevnog reda.
Ad 3) Informacija vezana za realizaciju Plana komunalnih aktivnosti Gradske četvrti Brezovica
           u 2021.
          Predsjednik Vijeća informira članove da je realizacija akcije izgradnje kanalizacije u novom odvojku ulice Kraljevečki brijegi obustavljena, izgradnja oborinske odvodnje u ulici Radovina treba započeti, a vezano uz realizaciju akcije „šodranje“ moli Darka Perekovića da infomira Vijeće koje lokacije su bile obuhvaćene  tom akcijom i je li akcija izvršena  u potpunosti.
          Darko Pereković navodi da je iz navedenih sredstava šodran odvojak ulice Palčićka prema sjeveroistoku cca 300m, put Rosulje prema sjeveru, između II. i III. odvojka ulice Kraljevečki brijegi, cca 200 m te su dva kamiona šodera nasipana u ulici Draga te da za taj dio treba provjeriti  sa Zagrebačkim cestama je li sve izvršeno. Vezano uz sanaciju akcije „sanacija nogostupa u ulici Kraljevečki brijegi“ koju trenutno izvode Zagrebačke ceste trebalo bi provjeriti ima li u tom dijelu zacjevljenje.
          Stjepan Barić traži šodranje ulice Bukovec, nastavak prema šumi „Debelo brdo“.

          Vezano uz problematiku oborinske odvodnje u ulici Kraljevečki brijegi, Žarko Vučak iznosi da Vodoopskrba nije mogla snimiti kanal budući da je bilo vode u cijevima.
          Žarko Vučak iznosi da se akcija zacjevljenje kanala u Tratinarskom putu neće realizirati ove godine budući za radove treba provesti postupak javne nabave što ju je obustavio novi Gradonačelnik, stoga će Vijeće ponovno morati predložiti navedenu akciju za Plan za 2022. 

          Stjepan Barić napominje da postoji pisani dokument gdje je obećano da će radovi biti izvršeni do kraja 2020. 

          Žarko Vučak iznosi da nitko nije očekivao da će javna nabava biti obustavljena dolaskom novog Gradonačelnika.

          Lucija Josipović napominje  da treba biti realan, da nova vlast nije očekivala ovako lošu financijsku situaciju  u Gradu Zagrebu te da Proračun koji je donijela prethodna vlast nije bio realan.
Ad 4) Rasprava o prioritetima za Plana komunalnih aktivnosti Gradske četvrti Brezovica u 2022.
       Predsjednik Vijeća iznosi da predstoji razdoblje kada vijeća mjesnih odbora trebaju donijeti Prioritete za Plan komunalnih aktivnosti Gradske četvrti Brezovica u 2022. godinu.  Izradio je popis akcija kao radni materijal za raspravu te ga članovi Vijeća mogu dopunjavati. Napominje da iz ranijeg iskustva nije potrebno predlagati previše akcija kako ne bi ljude koje rade procjene troškova opteretili sa puno akcija koje se na kraju neće moći realizirati.  Vijeće može napraviti širok popis akcija na čijoj realizaciji će raditi četiri godine te je u tom smislu napisao popis akcija koje se mogu dopunjavati, zajednički analizirati i za narednu sjednicu uskladiti sa raspoloživim sredstvima. 

Moguće je da će se na idućoj sjednici, svakako do kraja listopada, donositi konačna odluka o prioritetima koji će se proslijediti prema Vijeću Gradske četvrti Brezovica. Nadalje, iznosi da za uređivanje ulice Mrakov breg postoji projekat za koji su prikupljene suglasnosti vlasnika parcela te da je projekat proširenja ulice Starjak, od Tratinarskog puta do ulice Kraljevečki brijegi problematičan. Po njegovom mišljenju trebalo bi napraviti iskolčenje te bi tada bilo jasno čije suglasnosti su zapravo potrebne.
       Stjepan Barić navodi da bi zapušteno zemljište u vlasništvu Grada Zagreba kod raskrižja ulica Starjak i Banovke trebalo očistiti jer se počelo navažati smeće. Malo je nezgodan položaj zemljišta te su problem vodovi električne energije. Nadalje, predlaže da se u prioritete uvrsti izgradnja ograde oko dječjeg igrališta u ulici Banovke budući da je živica koja je bila posađena uvenula i Zrinjevac je nikad nije zamijenio. Ograda je potrebna radi sigurnosti djece i da u igralište ne zalaze životinje.
       Lucija Josipović predlaže da se u prioritete uvrsti izgradnja nogostupa sa oborinskom odvodnjom u ulici Starjak, nastavak prema ulici Palčićka. 
        Darko Pereković predlaže da se u prioritete uvrsti postaljanje tobogana i klamerica na dječjem igralištu u ulici Kraljevečki brijegi VII odvojak.

        Lucija Josipović infomira članove o pozivu Grada Zagreba da se što više površina zazelenjuje.
        Žarko Vučak moli članove Vijeća da svoje prijedloge za dopunu radnog materijala Prioriteta šalju mail-om kako bi ih pripremio za sjednicu na kojoj će se donositi Prioriteti.
Ad 5) Rasprava o prioritetima na području Mjesnog odbora Kupinečki Kraljevec I.  za

           uvrštavanje u Program gradnje komunalne infrastrukture u 2022. 

              Predsjednik Vijeća konstatira da su članovi Vijeća u pisanom obliku primili radni materijal za donošenje prijedloga za Program gradnje komunalne infrastrukture u 2022. te obrazlaže isti.
Ad 6) Zaključak o potrebi izdavanja odobrenja  za obavljanje izvanrednih radova čišćenja 
           ulice Kraljevečki brijegi  

           Predsjednik Vijeća, Žarko Vučak obrazlaže Prijedlog zaključka. Otvara raspravu.

          Nakon rasprave, Vijeće je jednoglasno (5 “za”) donijelo
ZAKLJUČAK

 o potrebi izdavanja odobrenja za obavljanje izvanrednih radova čišćenja 

ulice Kraljevečki brijegi

 

1.  Na prijedlog člana Vijeća Darka Perekovića, Vijeće Mjesnog odbora Kupinečki 

     Kraljevec I raspravilo je stanje kolnika i nogostupa u ulici Kraljevečki brijegi.

2. Uz rub rubnjaka  nogostupa većim dijelom ulice izrasla je trava i drugi korov  te se 

    nalaze nakupine sipine. Isto tako začepljene su  postavljene cijevi za odvod vode s 

    ceste prema sustavu oborinske odvodnje ispod nogostupa.

3.  Obzirom na navedeno, Vijeće traži da Gradski ured za mjesnu samoupravu 

     izda odobrenje za obavljanje izvanrednih radova čišćenja predmetne ulice te 

     pošalje  narudžbenicu/nalog prema Zagrebačkom holdingu d.o.o., Podružnici 

     Čistoća za obavljanje navedenih radova. 
O b r a z l o ž e n j e
      Na prijedlog člana Vijeća, Darka Perekovića, Vijeće Mjesnog odbora Kupinečki Kraljevec I raspravilo je stanje kolnika i nogostupa u ulici Kraljevečki brijegi.  Uz rub rubnjaka  nogostupa većim dijelom ulice izrasla je trava i drugi korov te se nalaze nakupine sipine. Isto tako začepljene su  postavljene cijevi za odvod vode s ceste prema sustavu oborinske odvodnje ispod nogostupa što uzrokuje zadržavanje vode na kolniku i opasnost za promet. 

        Obzirom na navedeno, Vijeće traži da Gradski ured za mjesnu samoupravu izda  odobrenje za obavljanje izvanrednih radova čišćenja predmetne ulice te pošalje  narudžbenicu/nalog prema Podružnici Čistoća za obavljanje navedenih radova. 

Ad 7)  Prijedlog zaključka o prijedlogu uvrštavanja ulice Kraljevečki brijegi  u Program 
           redovnog čišćenja i pranja javno prometnih površina Grada Zagreba za 2022. 
           godinu 
        Predsjednik Vijeća, Žarko Vučak obrazlaže Prijedlog zaključka te upoznaje članove Vijeća da je u predmetnom Programu sa područja Gradske četvrti Brezovica samo Brezovička cesta. Čišćenja drugih lokacija povremeno su izvršena uz intervencije. Otvara raspravu.
        Lucija Josipović obrazlaže potrebu uvrštenja dijela ulice Starjak u navedeni Program.
        Žarko Vučak obrazlaže da će vezano uz ovaj zaključak Gradski ured za mjesnu samoupravu zatražiti ponudu i odobrenje za smanjenje sredstava Plana komunalnih aktivnosti i povećanje sredstava Programa održavanja komunalne infrastrukture Gradske četvrti Brezovica. Nije sigurno hoće li prihvatiti  ovaj prijedlog.
        Nakon rasprave, Vijeće je jednoglasno (5 “za”) donijelo

ZAKLJUČAK

o prijedlogu uvršavanja ulice Kraljevečki brijegi u Program redovnog čišćenja i pranja

javno prometnih površina Grada Zagreba za 2022.

 
1. Na prijedlog člana Vijeća, Darka Perekovića Vijeće Mjesnog odbora Kupinečki 

    Kraljevec I. raspravilo je potrebu uvrštavanja ulice Kraljevečki brijegi  u program 

    redovnog čišćenja i pranja javno prometnih površina grada Zagreba za 2022. 

2. Nakon svake sezone zimske službe na nogostupima i kolniku, a posebno uz njegov

    rub ostanu nakupine sipine koja je opasna za kretanje pješaka, biciklista i ostalog 

    prometa. Sipina ujedno pomiješana s ostalim nakupinama uzrokuje začepljenje 

    odvodnih cijevi prema sustavu odvodnje ispod nogostupa. Na rubovima kolnika na 

    nakupinama sipine  uz nogostup  raste trava i drugi korov.  Radi se o nerazvrstanoj 

    prometnici I. reda koja je prioritet zimske službe te se na kolnik rastresu velike 

    količine sipine. Kako prometnica ima  nogostup odijeljen od kolnika rubnjakom 

    sipina nema kud otići pa se nakuplja uz rub kolnika do nogostupa.  

  

3. Obzirom na navedeno, Vijeće traži da se ulica Kraljevečki brijegi  uvrsti  u 

    Program redovnog čišćenja i pranja javno prometnih površina grada Zagreba za 

    2022. godini i dalje. 

O b r a z l o ž e n j e
       Na prijedlog člana Vijeća, Darka Perekovića Vijeće je raspravilo stanje kolnika i nogostupa u ulici Kraljevečki brijegi. Nakon svake sezone zimske službe na nogostupima i kolniku, a posebno uz njegov rub ostanu nakupine sipine koja je opasna za kretanje pješaka, biciklista i ostalog prometa. Sipina ujedno pomiješana s ostalim nakupinama uzrokuje začepljenje odvodnih cijevi prema sustavu odvodnje ispod nogostupa. Na rubovima kolnika na nakupinama sipine  uz nogostup  raste trava i drugi korov.  Radi se o nerazvrstanoj prometnici I. reda koja je prioritet zimske službe te se na kolnik rastresu velike količine sipine. Kako prometnica ima  nogostup odijeljen od kolnika rubnjakom sipina nema kud otići pa se nakuplja uz rub kolnika do nogostupa.   Ovakva situacija  ponavlja se svake godine  te iz navedenih razloga Vijeće traži da se ulica Kraljevečki brijegi  uvrsti  u Program redovnog čišćenja i pranja javno prometnih površina grada Zagreba za 2022. godinu i dalje. 

Ad 8) Obavijesti, pitanja i prijedlozi
           Predsjednik Vijeća, Žarko Vučak informira članove Vijeća da je stupio u kontakt s predstavnikom Hrvatskih voda zaduženim za područje Gradske četvrti Brezovica te će obići lokacije koje na kojim je potrebno izvršiti radove održavanja.
           Lucija Josipović predlaže da se sjednice Vijeća Mjesnog odbora održavaju do osmog u mjesecu budući da su obično vezane uz sjednicu Vijeća Gradske četvrti koja se uobičajeno saziva između 15. i 20. u mjesecu, te su vezane  uz održavanje sjednica Gradske Skupštine Grada Zagreba, a sjednice Koordinacije predsjednika Vijeća Gradske četvrti i predsjednika vijeća mjesnih odbora održavaju se par dana prije sjednice Vijeća Gradske četvrti.

          Žarko Vučak navodi da se termini sjednice vijeća mjesnih odbora  ne moraju nužno vezivati uz sjednice vijeća gradskih četvrti obzirom da mišljenja vijeća mjesnih odbora na prijedloge Skupštine do sada nisu bila tražena, osim u izuzetnim slučajevima te da neke gradske četvrti ne donose mišljenja na skupštinske prijedloge,  no ako se pokaže  potreba i većina se složi s time, sjednice se mogu održati do osmoga u mjesecu. Naravno, prema potrebi mogu se sazvati dvije sjednice u mjesecu ili održati radni sastanci članova Vijeća.   
          Lucija Josipović pita što odgovoriti građanima na upite o izgradnji kanalizacije.

          Žarko Vučak odgovara da mu je Voditelj P.O. Brezovica, Milan Kulaš obećao dostaviti zapisnik sa sastanka između predstavnika Vodoopskrbe i odvodnje d.o.o. i Gradske četvrti Brezovica.       
          I.Š. pozdravlja članove Vijeća, iznosi da je projekat za gradnju odvodnje u Starjaku gotov te se radi na postupcima pripreme izvlaštenja, odn. rješavanju imovinsko-pravnih odnosa. 
    Obzirom da se nitko ne javlja za riječ, predsjednik, Žarko Vučak zaključuje rad 4. sjednice Vijeća te zahvaljuje na radu svim članovima Vijeća Mjesnog odbora.

    Dovršeno u 21,45 sati.
 Zapisnik vodila:

      Lidja Špišić
         KLASA:026-02/21-02/1711
         URBROJ:251-06-11-807-21-2
         Kupinečki Kraljevec, 30. rujna 2021.
                                                                                                                  Predsjednik    

                                                                                                         Vijeća Mjesnog odbora 

                                                                                                          Kupinečki Kraljevec I.
                                                                                                                Žarko Vučak
